Paterna acomiada les seues festes recuperant l’espectacle pirotècnic al Parc Central
29/08/2017

# Paterna acomiada les seues festes recuperant l’espectacle pirotècnic al Parc Central

[![Paterna acomiada les seues festes recuperant l’espectacle pirotècnic al Parc Central                        ](/images/noticias/2017/08/alcalde-procesion.jpg)](/images/noticias/2017/08/alcalde-procesion.jpg)

29.08.2017

Les festes van culminar amb la solemne processó en honor al Santíssim Crist de la Fe i Sant Vicent Ferrer en la qual van participar centenars de veïns i veïnes

Paterna va acomiadar anit les seues Festes Majors amb una mascletà nocturna en el Parc Central, després de la tradicional processó del Santíssim Crist de la Fe i Sant Vicent Ferrer, en la qual van participar centenars de veïns i veïnes.

L'espectacle pirotècnic es recupera així per a colofó de les festes com ja succeïra anys arrere, de manera que la pólvora i el soroll protagonitzen de nou la fi de les festes.

Durant dues intenses setmanes, els paterners i paterneres han gaudit d'un complet programa fester, que ha inclòs concerts, activitats esportives, espectacles de pólvora, actes de fe, desfilades i processons.

Ferran Gadea, conegut actor valencià, va ser l'encarregat de donar el pregó d'inici a unes festes que han celebrat per primera vegada el reconeixement de la Cordà com a Festa d'Interès Turístic Nacional, i que diumenge passat, va il•luminar el carrer Major amb el foc dels més 70.000 coets que es van disparar.

A més, enguany, com a reconeixement a la distinció, també es va celebrar una Cordà en el coetòdrom, a la qual van assistir centenars de paterners i paterneres, així com visitants d'altres localitats i nombrosos alcaldes, alcaldesses i càrrecs institucionals.

Maldita Nerea, Celtas Cortos, el rapero Arkano, o los Space Elephants són alguns dels artistes que han visitat les festes de Paterna, sumant-se al programa d'activitats que com cada any va comptar amb les desfilades de les comparses mores i cristianes que van omplir de color i espectacle els carrers de la ciutat.

També els més xicotets han pogut gaudir amb una variada oferta d'espectacles infantils que s'han celebrat en els diferents barris del municipi, així com amb el tobogan aquàtic de més de 100 metres que es va instal•lar en el carrer Sant Antonio.

Finalment, durant les festes, que han transcorregut sense incidents greus, s'ha incrementat el dispositiu de seguretat de la Policia Local que ha comptat amb un augment de fins a 218 agents que s'han encarregat de vetlar per la seguretat de veïns i visitants durant les setmanes festives. A més, durant la Cordà, es va comptar amb un desplegament especial amb un augment del 20% dels efectius.